Kada su Ivo Josipović, Zoran Milanović i Vesna Pusić poprilično agresivno izražavali svoje stavove, podcjenjujući one koji misle drukčije, ja sam se osjećao pozvanim da kažem kako ću glasati "za" na referendumu o definiciji braka – komentirao je danas prvi čovjek HDZ-a Tomislav Karamarko nedavno održan referendum o braku te dodao da je glasovao iz revolta prema Vladi.

Prije samoga početka okruglog stola na temu "Budućnost europske obrane" u prostoru Matice hrvatske poručio je da nije bilo nikakvog kontakta i razgovora o suradnji sa Željkom Markić iz inicijative "U ime obitelji".

'Vlada je nula'

Komentirao je također i dvije godine rada aktualne vlade.

– To je apsolutna nula. Svi su negativni trendovi pojačani. Imali smo 2011. godine dva kvartala rasta BDP-a, a nakon njihova se dolaska na vlast dogodio apsolutni pad svega. Imamo 360 tisuća nezaposlenih. Pa, to je jedan cijeli grad Split ili Rijeka nezaposlenih ljudi koji imaju i primarne egzistencijalne probleme – istaknuo je Karamarko.

Vlada na silu, kaže, forsira ideološke teme da ne bi razgovarala o onome što je osnovno.

Komentirao je i moguće raspisivanje referenduma o ćirilici.

– Nije vrijeme da se taj referendum održi – kazao je šef HDZ-a.